Kállai Katalin

*Kör és forgás*

*óvatos haikuk*

**Egy teljes év**

Szélfútta nyár van

őszül, félelem reszket

hólé hoz tavaszt

**Karma**

Karma még tavasz

pillantása nyár kóbor

útja télbe visz

**Cseresznyevirágzás**

Az új ház ára

sikongó cseresznyefa

fejszehalála

**Nyári táncok 1-2**

Növények harca

a nyár egyre melegebb

ki kit győz le

Rózsa fenyővel

versenyez, ágaskodik

tűlevelekért

**Japán akác**

Némán tűrte hogy

visszanyessék többé nem

hozott levelet

**Sóhaj**

A fájdalom szép

ha enged élni a nyár

Télen megkínoz

**Verőfény**

A nyár fantomjai

beköltöztek a házba

melegben fáznak

**Utóhang egy részeg estéhez**

Macskajajos rőt

hajnalon kerti macska

halálsikolya

**Nyárutó**

Szélcsendes nyárban

szélcsengő surrog, fáradt

ma se jött vendég

**Őszül**

Fájdalom jön megy

vad szél nem állja útját

huzatos a ház

**Kettős átmenet**

Vágytalanná lesz

a látszat elcsendesül

mint az őszi fagy

vágytalanná lesz

a vágy is elszenderül

mint a téli nap

**A jövendő kertről**

A jövendő kert

éledez júniusra

virágba borul

**Az én folytonossága**

Ha a régi kert

Nem mi vagyunk akkor az

Új kert kicsoda

**Hiátus**

Nyár, ősz öleli

egymást, de tél ölelt-e

valaha nyarat...